Søndag eftermiddag sender TV2 Nord tre timers direkte tv fra Grand Circle 2015 på Aalborg Væddeløbsbane.

Søndag fra 14.30 til 17.30 kan du se direkte travløb på TV2 Nord Salto, hvor topheste mødes i 3 års Grand Circle Championat. TV2 Nords reportere Mogens Jørgensen og Robert Bedsted står klar på Aalborg Væddeløbsbane med historier fra selve løbene, men også menneskene omkring. I studiet i Aabybro sidder Hans Peter Rytter og TV2 Nords Hans-Christian Lauritzen som kommentatorer. Hans Peter Rytter var i en årrække i 90'erne fast travløbskommentator på Radio ANR. Der er i alt 11 løb på programmet. Det helt store løb er det syvende, som er Grand Circle for tre-årige hopper. Her mødes de bedste i klassen og konkurrerer om gevinsten på 140.000 kroner. Se med på TV2 Nord Salto fra klokken 14.30.